Israels forsvarsminister trekker seg
Han oppgir ønske om mer tid med familien som grunn. - Jeg har bestemt meg for å trekke meg tilbake fra det politiske livet og ikke stille i det kommende valget, sa Barak overraskende på en pressekonferanse i Tel Aviv mandag. Valget på ny nasjonalforsamling holdes 22. januar neste år. - Jeg vil gi meg som forsvarsminister så snart en ny regjering er på plass, om cirka tre måneder, sa han videre. Statsminister Benjamin Netanyahu sier han respekterer Baraks beslutning. - Netanyahu takker ham for arbeidet han har gjort i den sittende koalisjonsregjeringen, heter det i en uttalelse fra statsministerens kontor.Barak representerte det israelske arbeiderpartiet fram til 2011. Da forlot han partiet og startet sitt eget parti Atzmaut, som betyr uavhengighet. Ifølge meningsmålinger ligger partiet an til å få svært liten oppslutning i valget. Men etter den siste militæroffensiven mot Gazastripen har populariteten hans økt. Til avisen Haaretz sier han at grunnen til at han nå trekker seg fra politikken er at han ønsker å ha mer tid med familien.Barak har vært forsvarsminister siden 2007, og regnes for å ha hatt en viktig rolle i utformingen av Israels Iran-politikk. Han var også statsminister fra 1999 til 2001, en periode som rommet både den andre palestinske intifadaen og Israels tilbaketrekning fra Libanon. Han har var også utenriksminister fra 1995 til 1996 og forsvarssjef i årene 1991 til 1995.
Ehud Barak sier han gir seg som Israels forsvarsminister etter valget i januar.